  Туспуктэм: Майя Бывальцева Майя Бывальцева 2023-тӥ арын тулысысен Удмуртиын пыктос висёнъёсты эскерись эмчиос ёросъёсы но каръёсы потанзэс азьлантозы. Со сярысь улосвыл кивалтэтлэн тӧроезлэн воштӥсез Эльвира Пинчук Телеграм-каналаз ивортӥз. Эмчиослэн ужан радлыксы: 31-тӥ южтолэзе ӧнерчиос Можга ёрос эмъюртэ потозы; 19-тӥ куартолэзе – Глазкарысь ёроскуспо эмъюртэ; 2-тӥ инвожое – Сарапулысь кар эмъюртэ; 22-тӥ куарусёнэ – Вотка ёрос эмъюртэ; 6-тӥ коньывуонэ – Эгра ёрос эмъюртэ; 17-тӥ шуркынмонэ – Ува ёрос эмъюртэ. Онкодесантысь эмчиос доры гожтӥськонэз поликлиникаосын нуозы, пациентъёс визь-кенеш басьтыны вань кулэ ужкагазъёсын мынозы ни, со пӧлын анализъёсын но эскеронъёсын. Со сяна, туэ элькунысь онкологъёс конферециос но лекциос улсын терапевтъёсты лек пыктосъёсты шараяны но лучевой терапия но химиотерапия бере секыт луонъёсты тупатыны, пыктос висёнъёсын адямиосты валаса но дыраз эскерыны дышетозы. 2022-тӥ арын онкодесантъёс улсын 1 сюрс 170 адямиез эскеризы, 373 муртлэсь лек пытос висён луыны быгатэмез шараязы. Тодэ вайытом, 2022-тӥ ар пумын Удмуртиын интыысь интые ветлӥсь пинь эмъян огъет басьтӥзы. Со ыдёкысь ёросъёсы поталоз, кытын пинь эмъясьёс уг тырмо. Тегъёс: Удмуртия эмчиос пыктос  